**Ministru kabineta noteikumu projekta "Grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts izstrādāts, ievērojot to, ka ar 2019. gada 1. jūliju zvērināti notāri legalizēs Latvijā izsniegtus publiskus dokumentus ar apliecinājumu *(apostille)*. Attiecīgi noteikumu projekts noteic zvērināta notāra atlīdzības taksi par šāda apliecinājuma izdarīšanu. Vienlaikus noteikumu projekts paredz noteikt dažas jaunas zvērinātu notāru atlīdzības takses, kā arī pārskata jau esošas atsevišķas zvērinātu notāru atlīdzības takses. Noteikumu projektam noteikta spēkā stāšanās 2019. gada 1. jūlijā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta noteikumu projekts "Grozījumi Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību"" (turpmāk – noteikumu projekts) izstrādāts atbilstoši grozījumiem Dokumentu legalizācijas likumā un grozījumiem Notariāta likumā, kas stāsies spēkā 2019. gada 1. jūlijā (likums "Grozījumi Dokumentu legalizācijas likumā" un likums "Grozījumi Notariāta likumā" Saeimā pieņemti 2018. gada 1. novembrī, izsludināti 2018. gada 14. novembrī), kā arī pēc Tieslietu ministrijas iniciatīvas. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Notariāta likuma 2. un 3. pantu zvērināti notāri ir tiesu sistēmai piederīgas personas, kuras pastāv pie apgabaltiesām un pilda viņiem likumā noteiktos pienākumus.  Amata darbībā zvērināti notāri pielīdzināti valsts amatpersonām.  Atbilstoši Notariāta likuma 163.-165. pantam par katru amata darbību (65. un 66. pants) zvērināti notāri neatkarīgi no valsts nodevām ņem atlīdzību (pasta, telefona, ceļa, sludinājumu izdevumi un citi faktiskie izdevumi zvērinātiem notāriem atlīdzināmi atsevišķi — papildus taksē paredzētajai atlīdzībai). Taksi nosaka, ievērojot akta vai apliecinājuma vērtību (darījuma summu) un ar aktu vai apliecinājumu saistīto zvērināta notāra atbildību, sociālo līdzsvaru sabiedrībā un akta vai apliecinājuma taisīšanai nepieciešamo laiku. Zvērinātu notāru atlīdzības taksi un tās noteikšanas kārtību nosaka Ministru kabinets, un pašreiz spēkā ir Ministru kabineta 2013. gada 3. septembra noteikumi Nr. 737 "Noteikumi par zvērinātu notāru atlīdzības taksēm un to noteikšanas kārtību" (turpmāk – noteikumi Nr. 737).  Savā profesionālajā darbībā zvērināti notāri ir finansiāli patstāvīgi. Notariāta likuma 248. pants noteic, ka zvērināti notāri kārto savu ieņēmumu un izdevumu uzskaiti. Ieņēmumus no zvērināta notāra prakses veido klientu maksājumi par notariālo darbību pildīšanu un sniegto juridisko palīdzību. Tādējādi zvērināti notāri ir pašnodarbinātas personas, kuru darbība netiek finansēta no valsts budžeta līdzekļiem. Turklāt zvērinātu notāru izdevumi ir izdevumi, kas saistīti ar notariālo darbību pildīšanu, juridiskās palīdzības sniegšanu vai noteikti Notariāta likumā.  Atbilstoši Notariāta likuma regulējumam visus Latvijā praktizējošos zvērinātus notārus apvieno Latvijas Zvērinātu notāru kolēģija, kas ir neatkarīga Latvijas zvērinātu notāru profesionāla korporācija. Latvijas Zvērinātu notāru kolēģijā pēc profesijas principa apvienoti zvērināti notāri, lai rūpētos par savas profesijas prestižu, veicinātu zvērinātu notāru profesionālo izaugsmi, radošo spēju izkopšanu un pieredzes apgūšanu, lai izpildītu šajā likumā un citos likumos noteiktos uzdevumus.275  Latvijas Zvērinātu notāru kolēģija darbojas uz statūtu pamata kā pašpārvaldes publisko tiesību autonoms subjekts, un tās institūcijas ir zvērinātu notāru kopsapulce, Latvijas Zvērinātu notāru padome (turpmāk – padome), disciplinārlietu komisija, iekšējās kontroles komisija un revīzijas komisija. Turklāt Notariāta likuma 229. pants noteic, ka padome ir zvērinātu notāru pārstāvības un uzraudzības institūcija, kā arī Latvijas Zvērinātu notāru kolēģijas pārvaldes un izpildu institūcija.  Atbilstoši Notariāta likuma 277218. pantam Latvijas Zvērinātu notāru kolēģijas līdzekļus veido summas, kas tiek maksātas no ieņēmumiem par zvērinātu notāru amata pienākumu pildīšanu un sniegto juridisko palīdzību, un citiem ieņēmumiem. Tādējādi arī Latvijas Zvērinātu notāru kolēģija netiek finansēta no valsts budžeta. Latvijas Zvērinātu notāru kolēģijas budžets tiek veidots no katra kolēģijas pārstāvja, proti, katra zvērināta notāra veiktajiem maksājumiem Latvijas Zvērinātu notāru kolēģijas budžetā.  Ievērojot minēto, zvērināti notāri kā brīvo juridisko profesiju pārstāvji, kā finansiāli patstāvīgas pašnodarbinātās personas paši ir atbildīgi par ienākumu gūšanu, tostarp rūpējoties arī par personisko izdevumu segšanai nepieciešamajiem ienākumiem un uzņemoties zināmu finansiālo risku par savām profesionālajām saistībām. Tomēr jāņem vērā arī tas apstāklis, ka zvērināti notāri nesaņem valsts vai pašvaldības budžeta līdzekļus un nav tiesīgi noteikt atlīdzības takses vai arī vienoties par tām ar klientu. Zvērinātu notāru profesionālās darbības (prakses) mērķis nav peļņas gūšana. Tomēr zvērinātiem notāriem ir nepieciešams finansējums prakses un visas kolēģijas uzturēšanai, darbinieku algošanai, notariālās palīdzības nodrošināšanai, kā arī līdzekļi savu ikdienas izdevumu segšanai. Šāds secinājums ir konstatējams Satversmes tiesas spriedumā lietā Nr. 2012-22-0103, kurā tika vērtēti ar zvērinātu tiesu izpildītāju institūtu saistīti jautājumi. Ņemot vērā zvērinātu notāru un zvērinātu tiesu izpildītāju institūtu līdzību, šajā tiesas spriedumā atsevišķi izdarītie secinājumi ir attiecināmi arī uz zvērinātiem notāriem.[[1]](#footnote-1)  Kopš noteikumu Nr. 737 spēkā stāšanās brīža tie pēc būtības nav pārskatīti, kā arī tajos nav iekļauta atlīdzība par Noziedzīgi iegūtu līdzekļu legalizācijas un terorisma finansēšanas novēršanas likuma prasību izpildi, bet ir pieauguši zvērināta notāra izdevumi prakses vietas uzturēšanai saistībā ar:   1. patēriņa cenu, inflācijas pieaugumu (8%),[[2]](#footnote-2) 2. darbinieku atlīdzības apmēra un nodokļu iemaksu pieaugumu; 3. jaunas biroja tehnikas iegādi, piemēram, biometrisko datu nolasīšanas ierīču iegādei (2019. gada 1. maijā spēkā stājās Notariāta likuma 76. panta trešā daļa, atbilstoši kurai noteikts, ja zvērināts notārs nepazīst personu, kurai jātaisa akts vai apliecinājums nekustamo īpašumu jomā un pastāv aizdomas par svešas personas identitātes izmantošanu, papildus šā panta pirmajā daļā noteiktajam viņš pārbauda akta vai apliecinājuma dalībnieka datus biometrijas datu apstrādes sistēmā, salīdzinot personas pirkstu nospiedumus ar šajā sistēmā pieejamiem datiem); 4. Noziedzīgi iegūtu līdzekļu legalizācijas un terorisma finansēšanas novēršanas likuma prasību un *Moneyval* rekomendāciju izpildi; 5. likumā noteiktās civiltiesiskās apdrošināšanas izmaksu pieaugumu.   Turklāt arī Latvijas Zvērinātu notāru kolēģijai (padomei) pieauguši izdevumi, tajā skaitā, saistībā ar:   1. esošo un jaunu valsts informācijas sistēmu un reģistru izveidošanu un uzturēšanu (no 2019. gada 1. maija Notariāta likuma S sadaļas kredītiestāžu elektroniskā pakalpojuma un biometrisko datu saņemšanas sistēmas izveidošana, no 2019. gada 1. jūlija e-apostille reģistra izveidošana u.c.); 2. Noziedzīgi iegūtu līdzekļu legalizācijas un terorisma finansēšanas novēršanas likuma prasību un *Moneyval* rekomendāciju izpildi (aktu un apliecinājuma reģistra paplašināšana, mācības u.c.); 3. jaunu deleģēto funkciju izpildi, piemēram, ar 2019. gada 1. janvāri pārņemot no Tieslietu ministrijas zvērinātu notāru personāla vadības (atvaļinājumu) kārtošanu; 4. valsts institūcijām un sabiedrībai derīgu publisko elektronisko pakalpojumu (zvērinātu notāru palīdzības saņemšana videokonferences režīmā) izveidi un uzturēšanu.   Padomes ienākumus veido tikai zvērinātu notāru iemaksas Latvijas Zvērinātu notāru kolēģijas budžetā. Pēdējos piecos gados iedzīvotāju skaits un notariālo darbību skaits ir nozīmīgi samazinājies. Līdz ar to, lai Latvijā nodrošinātu kvalitatīvu un modernu notariālo palīdzības sistēmu un izveidotu starptautiskai praksei atbilstošu noziedzīgi iegūtu līdzekļu legalizācijas novēršanas kārtību, zvērināta notāra atlīdzības takses ir samērīgi pārskatāmas. Vienlaikus zvērinātu notāru atlīdzības taksu noteikšana ir arī vienkāršojama, padarot to notariālās palīdzības saņēmējiem saprotamāku.  Ievērojot minēto, izstrādāts noteikumu projekts.  Saskaņā ar Dokumentu legalizācijas likuma 4. pantu (redakcijā, kas stāsies spēkā 2019. gada 1. jūlijā) Latvijā izsniegtu publisku dokumentu, ko paredzēts izmantot ārvalstī, kura ir 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu dalībvalsts, legalizē zvērināti notāri elektroniski. Vienlaikus Notariāta likuma 65. panta 5.2 punkts (redakcijā, kas stāsies spēkā 2019. gada 1. jūlijā) noteic, ka zvērinātam notāram piekrīt legalizēt Latvijā izsniegtu publisku dokumentu ar apliecinājumu *(apostille).*  Minēto likumu grozījumu sākotnējās ietekmes novērtējuma ziņojumā (anotācijā) tika norādīts, ka saskaņā ar padomes veiktajiem aprēķiniem, publiska dokumenta īstuma apliecināšanas ar uzrakstu *apostille* izmaksas pie zvērināta notāra būs 25,34 *euro* (tajā skaitā, 18 *euro* zvērināta notāra atlīdzības takse, 3,78 *euro* - pievienotās vērtības nodoklis un 3,56 *euro* - valsts nodeva par notariālo darbību izpildi).  Ievērojot minēto, noteikumu projekts paredz noteikt zvērināta notāra atlīdzības taksi par publiska dokumenta legalizāciju ar apliecinājumu *(apostille)* 18 *euro* apmērā.  2019. gada 1. janvārī spēkā stājās grozījumi Notariāta likumā, kas papildina 108. panta 5. punktu, lai tā regulējums attiektos ne tikai uz dokumentu norakstu apliecināšanu, bet uz visu dokumentu atvasinājumu apliecināšanu. Noteikumu Nr. 737 22. punkts noteic zvērinātu notāru atlīdzības taksi par noraksta apliecināšanu (apliecināšana – 1,57 *euro* par katru lappusi, izgatavošana – 0,47 *euro* par katru lappusi). Turklāt noteikumu Nr. 737 23. punktā norādītas zvērinātu notāru atlīdzības takses par notariālo aktu grāmatas otro un turpmāko izrakstu un notariālo aktu otro un turpmāko norakstu izsniegšanu (3,13 *euro* par katru aktu grāmatas lappusi, par reģistra izrakstu – 2,03 *euro* par katru lappusi).  Ievērojot minēto, noteikumu projekts paredz noapaļot šajos punktos noteiktos atlīdzības taksu apmērus, tādējādi atvieglojot to aprēķināšanu un palielinot notariālās palīdzības saņēmēja izpratni par zvērināta notāra atlīdzības taksu noteikšanu. Vienlaikus noteikumu projekts noteic, ka šo noteikumu 22. punkts attiecināms arī uz kopijas izgatavošanu un apliecināšanu. Turklāt dokumentu izraksta izgatavošanai un apliecināšanai noteikta jauna takse (apliecināšana – 2,00 *euro* par katru lappusi, izgatavošana – 3,50 *euro* par katru lappusi). Norādāms, ka dokumenta izraksta apliecināšanas takse ir pielīdzināta noraksta apliecināšanas taksei, savukārt izraksta izgatavošanas takse ir pielīdzināta notariālo aktu grāmatas noraksta izsniegšanas taksei, ņemot vērā tā izgatavošanas nosacījumus. Ņemot vērā, ka pases izraksta izgatavošana parasti notiek, izmantojot kopēšanas tehniku, nevis pārrakstot dokumenta tekstu, noteikumu projekts paredz šāda izraksta veidam noteikt samazinātu atlīdzības taksi, pielīdzinot to dokumenta noraksta un kopijas izgatavošanas atlīdzības taksei (apliecināšana – 2 *euro* par katru lappusi, izgatavošana – 0,50 *euro* par katru lappusi).  Ievērojot Notariāta likuma 165. panta otrās daļas kritērijus un apliecinājuma līdzību ar noteikumu Nr. 737 17. punktā noteikto amata darbības taksi (paraksta īstuma un rīcībspējas apliecināšana uz pieteikumiem un lūgumiem publiskajiem reģistriem – 18,78 *euro*), noteikumu projekts paredz noteikt zvērināta notāra atlīdzības taksi padomes tīmekļvietnē iesniegtā paziņojuma apliecināšanai 15 *euro* apmērā.  Zvērinātu notāru praksē pieaug tādu gadījumu skaits, kuros klients vēlas saņemt notariālo palīdzību svētku dienā un ārpus zvērināta notāra darba laika. Nereti tas saistīts ar to, ka būtiska daļa Latvijas iedzīvotāju darba dienās atrodas ārpus Latvijas un Latvijā atgriežas brīvdienās vai svētku dienās, kad izvēlas kārtot arī dažādus privāta rakstura jautājumus (piemēram, kārtot mantojuma lietas).  Notariāta likuma 35. pants noteic, kazvērināta notāra darba laiks ir astoņas stundas dienā ne mazāk kā piecas dienas nedēļā. Zvērināts notārs nodrošina savas prakses vietas pieejamību visu darba laiku. Zvērināts notārs personīgi pieņem klientus savā prakses vietā ne mazāk kā piecas stundas darba dienā. Pēc vienošanās ar klientu zvērināts notārs var izpildīt amata pienākumus arī ārpus darba laika.  Līdz ar to likums paredz zvērināta notāra tiesības sniegt notariālo palīdzību ārpus darba laika, tomēr amata atlīdzības takse ir nemainīga. Šāda kārtība ir sociāli netaisnīga, jo arī zvērinātam notāram ir tiesības uz atpūtu, brīvo laiku un darba laika saprātīgu ierobežošanu, kā arī atlīdzību par brīvdienās vai svētku dienās veiktu darbu (Latvijas Republikas Satversmes 107. pants). Turklāt, izpildot amata darbību ārpus darba laika, pieaug notariālās palīdzības izmaksas, jo kaut daļa no zvērināta notāra biroja darbiniekiem arī aicināma darbā ārpus darba laika, par ko saskaņā ar Darba likumu zvērinātam notāram kā darba devējam nākas maksāt darbiniekam papildu atlīdzību.  Darba likuma 68. pants paredz, ka darbinieks, kas veic virsstundu darbu vai darbu svētku dienā, saņem piemaksu ne mazāk kā 100 procentu apmērā no viņam noteiktās stundas vai dienas algas likmes, bet, ja nolīgta akorda alga, - ne mazāk kā 100 procentu apmērā no akorddarba izcenojuma par paveiktā darba daudzumu.  Notariālās palīdzības saņemšana ārpus zvērināta notāra darba laika ir pilnībā atkarīga tikai un vienīgi no klienta. Ievērojot minēto, noteikumu projekts paredz noteikt, ja zvērināts notārs pēc klienta lūguma veic amata darbības ārpus darba laika, zvērināta notāra atlīdzības takse ir par 50% lielāka nekā noteikumos noteiktā atlīdzības takse.  Noteikumu Nr. 737 6. punktā definētās zvērināta notāra atlīdzības takses noteikšanas kārtība ir vienkāršojama, jo pašreiz tā ir sarežģīta un notariālās palīdzības saņēmējam grūti saprotama, kā arī tās apmērs ir nosakāms atbilstoši šā brīža zvērināta notāra atbildībai un darbības izpildes laikam.  Noteikumu projekts paredz zvērināta notāra atlīdzības taksi par darījumu taisīšanu veidot pēc līdzīga principa kā atlīdzības takse par laulības šķiršanas lietu vešanu, proti, ietverošu. Zvērināts notārs, taisot notariālo aktu par darījumu, klientam kompleksi nodrošinātu šādus pakalpojumus:   1. darījuma projekta sagatavošanu, 2. notariālā akta taisīšanu, 3. juridisko konsultāciju, 4. pirmā izraksta izsniegšanu, 5. naudas, vērtspapīru, vērtslietu, priekšmetu vai ieķīlājuma rakstu pieņemšanu glabāšanā, 6. tiesību un tiesību nodrošinājuma nostiprināšanu zemesgrāmatā, 7. atļaujas, apliecības un citu dokumentu pieprasīšanu un saņemšanu, 8. darījuma izpildes pilnīgu pārraudzību, 9. amata darbību veikšanai nepieciešamo ieskatīšanos valsts informācijas sistēmā, 10. dokumenta iesniegšanu un saņemšanu no komercreģistra.   Norādāms, ka darījuma līdzēju, kuri ar notariālā akta taisīšanu saņems arī 33., 45., 46., 47., 48., 49., un 51. punktā noteikto zvērināta notāra palīdzību, izmaksas darījumiem, kuru summa ir no 8000 *euro* līdz 250 000 *euro,* kļūs zemākas. Izmaksas pieaugs darījumiem, kuru summa ir līdz 8000 *euro* un virs 250 000 *euro*. Vienlaikus norādāms, ka arī šāds atlīdzības taksu pieaugums ir pamatojams, jo notariālā akta taisīšanai nepieciešamais laiks un zvērināta notāra atbildība kļuvusi lielāka, īpaši saistībā ar Noziedzīgi iegūtu līdzekļu legalizācijas un terorisma finansēšanas novēršanas likuma prasību izpildi – noteikto pārbaužu veikšana ir laikietilpīga un pie lielām darījuma summām parasti sarežģītāka, uz katru darījumu pieaugušas darba stundas (vidēji 3-5 stundas uz darījumu). Pieaugusi ir zvērinātu notāru atbildība. Saskaņā ar grozījumiem Notariāta likumā (stājās spēkā 2017. gada 23. novembrī) par normatīvo aktu pārkāpumu noziedzīgi iegūtu līdzekļu legalizācijas un terorisma finansēšanas novēršanas jomā, tai skaitā attiecībā uz klienta izpēti, darījuma attiecību un darījumu uzraudzību, ziņošanu par neparastiem un aizdomīgiem darījumiem, informācijas sniegšanu uzraudzības un kontroles institūcijai vai Noziedzīgi iegūtu līdzekļu legalizācijas novēršanas dienestam, atturēšanos no darījuma veikšanas, līdzekļu iesaldēšanu, iekšējās kontroles sistēmu, informācijas glabāšanu un iznīcināšanu, kā arī par Eiropas Parlamenta un Padomes 2015. gada 20. maija Regulas (ES) 2015/847 par līdzekļu pārvedumiem pievienoto informāciju un ar ko atceļ Regulu (EK) Nr. 1781/2006 pārkāpumu Noziedzīgi iegūtu līdzekļu legalizācijas un terorisma finansēšanas novēršanas likuma subjektam var piemērot sankcijas, cita starpā, atcelt no amata vai uzlikt par pārkāpumu atbildīgajai personai soda naudu līdz 1 000 000 *euro*.  Būtiski norādīt, ka ietekme uz nekustamā īpašuma darījumu līdzējiem būs neliela, jo, pirmkārt, Latvijā notariāla akta taisīšana par darījumu ir klienta tiesība, nevis pienākums, otrkārt, iegūtā pakalpojuma kvalitāte un apmērs ir nozīmīgāks, nekā izmaksu palielināšanās darījumiem līdz 8000 *euro*, treškārt, šī atlīdzības takse joprojām būs lētāka nekā juristu brīvajā tirgū eksistējošā cena (aptauju rezultātā konstatēts, ka aptuvenas pakalpojumu izmaksas citu juridisko profesiju pārstāvju vidū par darījumu projektu sagatavošanu svārstās no 150-250 *euro*), ceturtkārt, saskaņā ar Notariāta likuma 166. pantu padome var atbrīvot vai samazināt fiziskām un juridiskām personām zvērināta notāra atlīdzības apmēru, ja pastāv kādi nozīmīgi sociāli un finansiāli apstākļi, kā dēļ persona nevar samaksāt notāra atlīdzību.  Noteikumu projekts paredz pārskatīt zvērināta notāra atlīdzības taksi par laulības līguma apliecināšanu. Praksē laulības līgumi kļūst arvien sarežģītāki un apjomīgāki, jo līdzēji tajā vēlas noteikt ne tikai laulāto mantisko attiecību režīmu, bet arī ietvert citus noteikumus attiecībā uz mantu.  Laulības līguma apliecināšanas gadījumos zvērināts notārs veic laulības līguma izpildes pārraudzību – nodrošina to reģistrāciju Valsts vienotajā datorizētajā zemesgrāmatā un Laulāto mantisko attiecību reģistrā. Atbilstoši noteikumu Nr. 737 47. punktam pārraudzības takse ir 50% no zvērināta notāra atlīdzības, kas noteikta par izpildāmā akta apliecināšanu – laulības līguma gadījumā 14,09 *euro*.  Esošā zvērināta notāra atlīdzības takse ir 28,17 *euro*, savukārt valsts nodeva par laulāto mantisko attiecību reģistrēšanu ir 14,23 *euro* un maksa par laulāto mantisko attiecību reģistrācijas publikāciju oficiālajā izdevumā "Latvijas Vēstnesis" ir 9,25 *euro*. Līdz ar to zvērināta notāra amata atlīdzība ir gandrīz tāda pati kā maksājumi par reģistrāciju, lai gan zvērināts notārs ir veicis intelektuālu darbu – komunicējis un sadarbojies ar līdzējiem, noskaidrojis viņu gribu un sagatavojis un apliecinājis darījumu. Esošās atlīdzības apmērs ir nesamērīgs ar zvērināta notāra ieguldīto darbu.  Arī citās Eiropas valstīs ir līdzīga prakse, piemēram, Igaunijā laulības līguma apliecināšanas takse ir noteikta atbilstoši tam, kā paredzēts noteikumu projektā. Turklāt Igaunijā atsevišķa zvērināta notāra atlīdzības takse noteikta par ieraksta izdarīšanu (25 *euro*) un labošanu/ dzēšanu no Laulāto mantisko attiecību reģistra (10 *euro*).[[3]](#footnote-3)  Noteikumu projektā paredzētās izmaiņas skars nelielu daļu sabiedrības, jo vidēji gadā tiek noslēgti aptuveni 1000 laulības līgumi.  Noteikumu projekts paredz vienkāršot noteikumu Nr. 737 15. un 16. punkta piemērošanu. Minētajos punktos noteiktais zvērinātu notāru atlīdzības taksu apmērs tiek noapaļots, un tā piemērošana padarīta saprotamāka notariālās palīdzības saņēmējiem.  Norādāms, ka zvērināta notāra atbildība un paraksta īstuma apliecinājuma taisīšanai nepieciešamais laiks neatšķiras gadījumos, kad tas tiek taisīts uz dokumenta, kuram ir pastāvīgu saistību raksturs, vai uz dokumenta, kuram nav pastāvīgu saistību raksturs. Turklāt nav atšķirību, vai uz dokumenta apliecina vienu vai vairākus parakstus. Pie katra paraksta īstuma apliecinājuma zvērināts notārs veic identiskas likumā noteiktās darbības un veic pārbaudes valsts informācijas sistēmās, atbild par tām vienādi un patērē līdzvērtīgu laiku. Ne Notariāta likumā, ne arī citos normatīvajos aktos nav skaidroti jēdzieni – dokumenti, kuriem ir un kuriem nav pastāvīgu saistību raksturs. Līdz ar to noteikumu projekts paredz noteikt vienu atlīdzības taksi 11 *euro* apmērā paraksta īstuma apliecinājumam. Norādāms, ka arī Latvijas konsulārajām iestādēm un bāriņtiesām ir noteikta viena atlīdzība par paraksta īstuma apliecinājumu, neatkarīgi no dokumenta veida, uz kāda tas tiek apliecināts.  Noteikumu projekts paredz noteikt izņēmumu paraksta īstuma apliecināšanas taksei, nosakot samazinātu taksi paraksta īstuma apliecināšanai likumā "Par tautas nobalsošanu, likumu ierosināšanu un Eiropas pilsoņu iniciatīvu" un Politisko partiju likumā paredzētajā gadījumā – 2 *euro*. Norādāms, ka saskaņā ar Notariāta likuma 75. panta ceturto daļu, veicot personas datu pārbaudi Iedzīvotāju reģistrā un Nederīgo dokumentu reģistrā likuma "Par tautas nobalsošanu, likumu ierosināšanu un Eiropas pilsoņu iniciatīvu" paredzētajā paraksta apliecināšanas gadījumā, zvērināts notārs ir atbrīvots no samaksas par informācijas saņemšanu, un šajā gadījumā neprasa no personas atlīdzību par datu pārbaudi. Parakstu īstuma apliecināšana likuma "Par tautas nobalsošanu, likumu ierosināšanu un Eiropas pilsoņu iniciatīvu" un Politisko partiju likuma gadījumos ir politiski un sociāli līdzvērtīgi, līdz ar to šajos izņēmumos ir pamats noteikt vienādu zvērināta notāra amata atlīdzību par paraksta īstuma apliecināšanu. Minētie gadījumi ir nozīmīgi demokrātiskas un tiesiskas valsts veidošanā, kā arī šādu parakstu īstuma apliecinājumu skaits ir daudzskaitlīgs. Tādējādi, ievērojot sociālo līdzsvaru sabiedrībā, ir pamats noteikt atšķirīgu zvērināta notāra amata atlīdzības taksi no vispārīgās parakstu īstuma apliecināšanas takses.  Nav iespējams prognozēt, cik gadījumos praksē piemēro noteikumu Nr. 737 15. un 16. punktu un parakstu apliecina vienai vai divām personām uz pastāvīgu saistību rakstura un nepastāvīgu saistību rakstura dokumentiem. Atbilstoši zvērinātu notāru sniegtajai informācijai, šādu gadījumu skaits ir salīdzinoši neliels. Praksē galvenokārt zvērināts notārs apliecina parakstu uz publiskajiem reģistriem iesniedzamajiem dokumentiem, bet šiem apliecinājumiem ir noteikta atsevišķa atlīdzības takse (noteikumu Nr. 737 17. punkts).  Noteikumu projekts paredz grozīt noteikumu Nr. 737 29. punktā noteikto zvērinātu notāru atlīdzības taksi par apliecību par līdzēju ierašanos vai neierašanos zvērināta notāra prakses vietā, jo spēkā esošās atlīdzības takses apmērs ir neatbilstošs zvērināta notāra atbildībai un apliecinājuma taisīšanai nepieciešamajam laikam.  Saskaņā ar Notariāta likuma 122. un 123. pantu zvērināts notārs pārbauda personu identitāti un apliecinājumos par līdzēju ierašanos vai neierašanos tiesisku darījumu noslēgšanai vai citu pienākumu pildīšanai norāda 1) gadu, dienu, mēnesi, stundu un minūti, kad šīs personas bija vai nebija ieradušās zvērināta notāra prakses vietā; 2) šo personu vārdu un uzvārdu, personas kodu, bet personām, kas ieradušās, – arī dzīvesvietu un dzimšanas gadu, dienu un mēnesi, kā arī dzimšanas vietu; 3) ieradušos personu paskaidrojumus.  Zvērinātam notāram ir pienākums pārbaudīt personu apliecinošus dokumentus un personu datus vairākās valsts informācijas sistēmās. Saskaņā ar zvērinātu notāru sniegto informāciju, praksē personas vēlas taisīt šādus apliecinājumus, lai risinātu sarežģītas un jau problemātiskas civiltiesiskās attiecības, līdz ar ko praksē būtiski pieaudzis zvērināta notāra birojā ieradušos personu sniegto paskaidrojumu apjoms, kas ir atspoguļojams apliecībā. Paskaidrojumos tiek izklāstīta visa ar strīdu un tiesiskajām attiecībām saistītā informācija. Zvērinātam notāram nākas to uzklausīt un piefiksēt apliecinājumā. Tādējādi šāda apliecinājuma taisīšanai tiek veltīts ievērojams laiks (vidēji 1,5-2 stundas).  Noteikumu projekts paredz veidot šajā punktā paredzēto atlīdzības taksi divdaļīgu, ievērojot apliecinājuma taisīšanas specifiku – tiek samazināta atlīdzības takse par katru personu, bet papildus tiek noteikta atlīdzības takse par paskaidrojumu uzklausīšanai un norādīšanai apliecībā veltīto laiku. Tādējādi zvērināta notāra atlīdzības takse tiek noteikta taisnīgāka.  Praksē šāda veida apliecinājums tiek taisīts retos gadījumos, tomēr tie ir kļuvuši sarežģītāki un apjomīgāki. Izmaiņas skars nelielu sabiedrības daļu, jo vidēji gadā šādas apliecības tiek taisītas apmēram 80 gadījumos.  Noteikumu projekts paredz precizēt zvērinātu notāru atlīdzības taksi par zvērināta notāra glabājumiem, nosakot to atbilstošu zvērinātam notāram izvirzītajām amata darbības veikšanai noteiktajām prasībām, darbības izpildes laikam un atbildības apmēram.  Saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 3. panta pirmās daļas 4. punkta "c" apakšpunktu zvērinātam notāram nepieciešams veikt visas likumā noteiktās pārbaudes, pieņemot glabājumā naudu. Norādāms, ka, minēto prasību izpildei, pieaudzis amata darbību izpildes laiks, jo veicamās pārbaudes ir apjomīgas un laikietilpīgas, - vidēji par 3-4 stundām, ko zvērināts notārs velta sadarbībai ar klientu, pieprasot un analizējot nepieciešamo informāciju par naudas izcelsmi, un sadarbojoties ar kredītiestādi, kurā ir zvērināta notāra glabājuma konts, par naudas izcelsmes apliecinošu dokumentu pietiekamību.  Tādējādi noteikumu projektā paredzētā atlīdzības takse par naudas glabājumiem ir samērīga un nesamazinās šādas zvērināta notāra palīdzības pieejamību. Zvērināta notāra glabājumam līdzīgs pakalpojums ir kredītiestādes darījuma konts un zvērināta tiesu izpildītāja glabājums. Kredītiestādei un zvērinātam notāram normatīvie akti paredz veikt līdzīgas Noziedzīgi iegūtu līdzekļu legalizācijas un terorisma finansēšanas novēršanas likuma pārbaudes. Vienlaikus kredītiestāžu cenrādis vidēji ir 70-750 *euro* vai 0,5% (min. 50-100 *euro*) no glabājuma summas, vai arī individuāli vienojoties. Tāpat Ministru kabineta 2012. gada 26. jūnija noteikumu Nr. 451 "Noteikumi par zvērinātu tiesu izpildītāju amata atlīdzības taksēm" 8.9. apakšpunkts paredz noteikt zvērinātu tiesu izpildītāju atlīdzības taksi par naudas līdzekļu pieņemšanu glabāšanā – 0,4% no glabāšanā pieņemtās summas, bet ne mazāk kā 50 *euro* un ne vairāk kā 500 *euro*. Turklāt saskaņā ar šo noteikumu 10. punktu, ja pēc piedzinēja rakstiska lūguma, ievērojot Civilprocesa likumā noteiktās prasības, amata darbības veic steidzamības kārtā (amata darbību uzsāk vai atkarībā no darbības rakstura veic 24 stundu laikā), amata atlīdzībai par veiktajām amata darbībām piemēro koeficientu.  Būtiski norādīt, ka glabājumā zvērinātam notāram parasti nodod naudu, taisot darījumu pie zvērināta notāra, piemēram, ar nekustamo īpašumu. Atbilstoši zvērinātu notāru sniegtajai informācijai, lielākoties glabājumu ilgums nepārsniedz vienu mēnesi, jo saistīts ar konkrētā darījuma izpildi. Atbilstoši noteikumu projektā paredzētajiem grozījumiem noteikumu Nr. 737 6. punktā glabājuma iesniedzēju izmaksas šādos gadījumos nemainīsies un kopējās izmaksas samazināsies, jo tās būs iekļautas noteikumu Nr. 737 6. punkta atlīdzības taksē. Šāds modelis ir pamatots, jo, apliecinot darījumu, zvērināts notārs ir jau veicis Noziedzīgi iegūtu līdzekļu legalizācijas un terorisma finansēšanas novēršanas likumā noteiktās pārbaudes, un pie glabājuma tas nav vairs jādara. Tādējādi šajā punktā paredzētās atlīdzības takses par naudas glabājumiem ietekme būs minimāla un skars nelielu sabiedrības daļu.  Vienlaikus, ņemot vērā to, ka noteikumu projekts paredz grozīt noteikumu Nr. 737 6. punktu, noteikumu projekts precizē zvērināta notāra atlīdzības taksi par glabājumā nodotajiem vērtspapīriem, vērtslietām, priekšmetiem vai ieķīlājuma rakstiem, nosakot to 40% apmērā no noteikumu 6. punktā minētās takses. Norādāms, ka šāds takses apmērs samazināsies gadījumos, kad tiks nodota glabāšanā naudas summa no 5000-500 000 *euro*, kas, atbilstoši zvērinātu notāru sniegtajai informācijai, ir dominējošā zvērinātiem notāriem glabājumā iesniegtā daļa.  Noteikumu projekts arī paredz noapaļot noteikumos Nr. 737 noteikto zvērināta notāra atlīdzības taksi par citu dokumentu un slēgtu aplokšņu glabājumiem tādējādi padarot atlīdzības taksu piemērošanu vienkāršāku un skaidrāku.  Noteikumu projekts paredz noteikt skaidrāku noteikumu Nr. 737 piemērošanu, svītrojot jēdzienu "ja tam ir pastāvīgu saistību raksturs", ņemot vērā to, ka Notariāta likums nedefinē šāda jēdziena skaidrojumu. Tādējādi noteikumu projekts aizstāj šādu jēdzienu ar jēdzienu par notariālajiem aktiem par darījumu. Vienlaikus zvērinātu notāru atlīdzības taksu skaidrākai izpratnei un ērtākai piemērošanai, to apmērs noteikumu Nr. 737 9., 10. un 44. punktā tiek noapaļots līdz veseliem skaitļiem.  Norādāms, ka personām ir izvēle uzdot zvērinātam notāram taisīt notariālo aktu vai darījuma projektu, ja tam neseko notariāls akts. Personas ir tiesīgas lūgt zvērinātu notāru sagatavot šādus dokumentus vai arī sagatavot pašam vai sagatavot ar kāda cita juridiskās palīdzības sniedzēja atbalstu. Notariālo aktu taisīšanas gadījumos un gadījumos, kad taisāms darījuma projekts, kuram neseko notariālais akts, ir pieaugusi zvērinātu notāru atbildība kontekstā ar Noziedzīgi iegūtu līdzekļu legalizācijas un terorisma finansēšanas novēršanas likuma prasību izpildi. Attiecīgi ir pieaudzis arī darījuma projekta sagatavošanai veltītais zvērināta notāra laiks, jo Noziedzīgi iegūtu līdzekļu legalizācijas un terorisma finansēšanas novēršanas likumā definēto pārbaužu veikšana ir apjomīga un laikietilpīga. Tādējādi noteikumu projekts paredz noteikumu Nr. 737 43. punktā arī paaugstināt zvērināta notāra atlīdzības taksi par darījuma projekta sagatavošanu, ja tam neseko notariālais akts, paaugstinot zvērināta notāra atlīdzības taksi nedaudz virs atlīdzības takses par notariālo aktu ar darījuma summu taisīšanu un tādējādi arī motivējot personas izvēlēties taisīt publiskus dokumentus, notariālos aktus.  Saskaņā ar Notariāta likuma pārejas noteikumu 26. punktu likuma [67.1](https://likumi.lv/ta/id/59982#p67.1) pants, kas noteic, ka amata darbību izpildei nepieciešamo informāciju valsts iestādes zvērinātam notāram sniedz bez maksas, stājas spēkā 2020. gada 1. janvārī. Ņemot vērā minēto, noteikumu projekts paredz ar 2020. gada 1. janvāri svītrot noteikumu Nr. 737 48. un 49. punktu, kas paredz zvērināta notāra atlīdzības taksi par amata darbību veikšanai nepieciešamo ieskatīšanos valsts informācijas sistēmās.  Noteikumu projekts paredz noteikt zvērināta notāra sniegtās konsultācijas atlīdzības taksi atbilstoši šobrīd zvērinātam notāram izvirzītajām prasībām, darbības izpildes laikam un atbildības apmēram. Turklāt, atbilstoši Noziedzīgi iegūtu līdzekļu legalizācijas un terorisma finansēšanas novēršanas likumam zvērinātam notāram nepieciešams veikt visas likumā definētās pārbaudes arī, sniedzot konsultācijas. Līdz ar to, atbilstoši zvērinātu notāru atlīdzības taksu noteikšanas kritērijiem, atlīdzības takse par konsultāciju nosakāma arī atbilstoši zvērināta notāra atbildībai.  Noteikumu projekts paredz zvērināta notāra atlīdzības takses apmēru samērīgi pielīdzināt minimumam, ko valsts apmaksā juridiskās palīdzības sniedzējam par juridisko palīdzību vienai personai civillietā, administratīvajā lietā un pārrobežu strīda lietā par sniegtu juridisko konsultāciju. Vienlaikus norādāms, ka noteikumu Nr. 737 52. punkta definētā atlīdzības takse ir piemērojama tikai gadījumā, ja tai neseko notariāls akts vai apliecinājums.  Noteikumu projekts arī paredz, ja konsultācija sniegta svešvalodā, atlīdzības takse ir par 50% lielāka, jo zvērinātam notāram konsultācijas sniegšana svešvalodā ir papildu intelektuāls darbs, kas ir apmaksājams. Turklāt šādos gadījumos klientam papildus nav jāpiesaista tulks un jāsedz tulka izdevumi.  Noteikumu projekts paredz noteikt taisnīgāku un precīzāku zvērināta notāra atlīdzības taksi par tulkojumiem, kas ir papildu zvērināta notāra palīdzība. Zvērināts notārs veic šo intelektuālo darbību gadījumos, ja pārvalda konkrēto valodu. Tulkojumi ir atzīstami par radošiem autordarbiem. Noteikumu projekts paredz šīs takses apmēru pielīdzināt maksai par citu iestāžu veiktajiem tulkojumiem, piemēram, atbilstoši Ārlietu ministrijas konsulāro maksas pakalpojumu cenrādim[[4]](#footnote-4), kurā noteikts, ka dokumentu tulkošana piecu darbdienu laikā par vienu lappusi ir 40 *euro*, bet vienas darbdienas laikā par vienu lappusi – 60 *euro*. Savukārt par secīgu tulkošanu civilprocesā[[5]](#footnote-5) no svešvalodas uz latviešu valodu, no latviešu valodas uz svešvalodu maksa ir 30 *euro* bez pievienotās vērtības nodokļa par vienu stundu un 36,30 *euro* ar pievienotās vērtības nodokli par vienu stundu. Vienlaikus noteikumu projekts paredz nodalīt mutvārdu un rakstveida tulkošanu, jo rakstveida tulkošanā zvērinātam notāram nepieciešams patērēt vairāk laika amata darbības izpildei, ne tikai formulējot precīzu tulkojumu, bet arī noformējot pašu dokumentu atbilstoši formālajām prasībām.  Noteikumu projekts paredz papildināt noteikumus Nr. 737 ar jaunām zvērināta notāra atlīdzības taksēm, kas paredzētas gadījumiem, kad zvērinātam notāram atbilstoši klienta risku novērtējumam jāveic noziedzīgi iegūtu līdzekļu legalizācijas un terorisma finansēšanas novēršanas pasākumi, bet amata atlīdzības takse, kura piemērojama klienta lūgtajai notariālajai darbībai, neietver atlīdzību par šādas pārbaudes veikšanas.  Atlīdzība par Noziedzīgi iegūtu līdzekļu legalizācijas un terorisma finansēšanas novēršanas likumā paredzētajām pārbaudēm, atbilstoši noteikumu projektā paredzētajam, ir iekļauta noteikumu Nr. 737 6., 33., 43. un 52. punktā paredzētajā taksē, tomēr praksē ir vēl citi gadījumi, kuros zvērināts notārs, konstatējot paaugstinātus riskus, rīkojas atbilstoši Noziedzīgi iegūtu līdzekļu legalizācijas un terorisma finansēšanas novēršanas likuma mērķim. Vienlaikus norādāms, ka visās noteikumos Nr. 737 definētajās zvērināta notāra atlīdzības taksēs arī nevajadzētu iekļaut atlīdzības daļu par minētā likuma pārbaužu veikšanu, jo paaugstinātu risku esība pie katras notariālās darbības nav prezumējama (un līdz ar to nebūtu attiecināma uz visiem zvērināta notāra attiecīgā pakalpojuma saņēmējiem), bet tas ir konstatējams katrā gadījumā individuāli, šo papildu samaksu piemērojot tikai tajos gadījumos, kad konstatēti riski, kas liek veikt šo papildu izpēti. Piemēram, zvērinātam notāram, veicot personas paraksta apliecinājumu uz privātā kārtā taisīta dokumenta, nav jāveic papildu darbības, izņemot retus gadījumus, kad, atbilstoši riskos balstītajai pieejai, zvērināts notārs konstatē apstākļus, kuri mudina veikt izpēti. Šādos gadījumos zvērināta notāra veiktais darbs netiek apmaksāts un tas ir ne vien netaisnīgi, bet ir pretrunā Latvijas Republikas Satversmes 107. pantam, kas paredz, ka personai ir tiesības saņemt veiktajam darbam atbilstošu samaksu. Atbilstoši noteikumu projektā paredzētajai zvērināta notāra atlīdzības taksei, zvērinātam notāram pie paaugstinātiem riskiem būs tiesības par pārbaudēm ieturēt atlīdzību avansā (saskaņā ar Notariāta likuma 168. pantu zvērināts notārs var prasīt atlīdzību arī avansā.), kas nodrošinās, ka zvērināts notārs par veiktajām pārbaudēm un padarīto darbu saņems noteiktu atlīdzību.  Līdz ar to noteikumu projektā iekļautais 53.1, 53.2 un 53.3 punkts būs piemērojams tikai tajos noteiktos gadījumos, un šajos punktos noteiktā atlīdzības takse neskars lielāko daļu notariālās palīdzības saņēmēju. Vienlaikus noteikumu projekts paredz definēt, kuros gadījumos noteikumu 53.1, 53.2 un 53.3 punkts nav papildus piemērojams noteikumos Nr. 737 noteiktajām zvērināta notāra atlīdzības taksēm. Proti, atbilstoši noteikumu projektam, noteikumu 6., 33., 43. un 52. punkta takses tiek grozītas, un tajās jau tiek iekļauta atlīdzības daļa par noziedzīgi iegūtu līdzekļu legalizācijas un terorisma finansēšanas novēršanas pasākumu veikšanu. Turklāt noteikumu Nr. 737 6. punktā definētā atlīdzības takse tiek veidota kā iekļaujoša, līdz ar to pamatoti, ka tajā iekļaujošo atlīdzības taksu uzskaitījums tiek papildināts ar noteikumu projektā iekļautajiem jaunajiem noteikumu Nr. 737 punktiem - 53.1, 53.2, 53.3 punktu.  Papildus norādāms, ka noteikumu projektā paredzētās 53.1, 53.2 un 53.3 punktā iekļautās atlīdzības takses veidotas no vairākiem elementiem. *Pirmkārt*, tiek uzsvērts, ka atlīdzības takse vienmēr ir saistīta ar klienta risku novērtējumu. Izpēte ir uz risku novērtējumu balstīts pasākumu kopums, lai savlaicīgi konstatētu klienta darbībā iespējami aizdomīgus un neparastus darījumus. Ja, uzsākot amata darbības, ir aizdomas par noziedzīgi iegūtu līdzekļu legalizāciju vai terorisma finansēšanu, zvērināts notārs nodrošina klienta riska līmenim atbilstošu klienta izpēti. Klienta izpēte ir komplekss pasākumu kopums, ko veic, lai nodrošinātu Noziedzīgi iegūtu līdzekļu legalizācijas un terorisma finansēšanas novēršanas likuma mērķa sasniegšanu un izpildītu normatīvajos aktos noteiktās prasības. Šo amata atlīdzības taksi piemēros klienta padziļinātas izpētes gadījumā, veicot attiecīgus pasākumus - patiesā labuma guvēja noskaidrošana, politiski nozīmīgas personas noskaidrošana, naudas līdzekļu izcelsmes pārbaude u.c.  *Otrkārt*, noteikts atlīdzības takses apmērs stundās, tādējādi nodrošinot taisnīgāko un samērīgāko atlīdzības apmēru, ņemot vērā zvērināta notāra patērēto laiku, kas ietver notāra darba resursu. Vienlaikus tiek noteikts atlīdzības minimums, jo tādā veidā zvērinātam notāram būs iespējams aprēķināt avansu. Minimālais atlīdzības apmērs veidots atbilstoši vidēji nepieciešamajam laikam pārbaudes veikšanai - četrām stundām. Šāds laiks vidēji ir nepieciešams pietiekamas analīzes veikšanai. Tādējādi atlīdzības takse ir aprēķināma šādā veidā: (1) ja zvērinātam notāram pārbaude aizņems trīs stundas, iekasējamais atlīdzības apmērs būs minimālais apmērs – 80, 160 vai 240 *euro*; (2) ja zvērinātam notāram pārbaude aizņems piecas stundas, iekasējamais atlīdzības apmērs būs attiecīgi 100 *euro* (53.3 punkts), 200 *euro* (53.2 punkts) vai 300 *euro* (53.1 punkts), ko iegūs, reizinot stundas likmi ar stundu skaitu. Atlīdzības taksē stundas likmes apmērs gradēts atbilstoši risku lielumam un pārbaužu sarežģītībai.  *Treškārt*, atlīdzības takse tiek veidota atbilstoši klienta riska novērtējumam, ņemot vērā ģeogrāfisko risku. Latvijas ģeogrāfiskais risks ir viens no galvenajiem riskiem.[[6]](#footnote-6) Klienti ārpus Eiropas Ekonomikas zonas rada lielākus riskus, un to pārbaude tādēļ ir sarežģītāka. Atbilstoši tam ir izveidotas trīs grupas, katrai no tām nosakot atšķirīgu un līdz ar to taisnīgāku atlīdzības taksi. Šādu gradāciju izmanto arī komercbankas, nosakot savas komisijas maksas.[[7]](#footnote-7)  Noteikumu projektā paredzēta arī jauna atlīdzības takse par zvērināta notāra pēc klienta lūguma rakstveidā sagatavotu riska novērtējumā balstītu  klienta izpētes atzinumu. Norādāms, ka zvērinātam notāram saskaņā ar Notariāta likuma 66. pantu ir atļauts sniegt cita veida juridisko palīdzību, kura aptver arī šāda rakstveida ziņojuma izstrādi. Tas tiek sagatavots tikai pēc klienta lūguma un klienta vajadzībām.  Papildus vēršam uzmanību, ka gan padomei, gan zvērinātiem notāriem nepieciešams ieguldīt būtiskus līdzekļus saistībā ar *Moneyval* ziņojuma uzdevumu izpildi. Finanšu ministrijas 2019. gada 11. februāra vēstulē Nr. 2.1-20/17-1/720 padomei norādīts, ka 2018. gada 4. jūlija Eiropas Padomes *Moneyval* komitejas plenārsēdē apstiprinātajā 5. kārtas ziņojumā par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti, atbilstība 22. rekomendācijai - noteiktās nefinanšu darbības un profesijas (NNDP) klienta izpēte, ir novērtēta ar vērtējumu - daļēji atbilst. Viena no piecām *Moneyval* izvirzītajām prioritātēm ir atbilstošu cilvēkresursu nodrošināšana uzraudzības, kontrolējošām un tiesību aizsardzības iestādēm, paaugstinot to analītisko kapacitāti un rīcībspēju.[[8]](#footnote-8)  Notariātam nepieciešami resursi, lai izpildītu *Moneyval* ziņojuma uzdevumus, cita starp, šādu uzdevumus - jāpārskata uzraugošo iestāžu darbinieku skaits un resursi, lai nodrošinātu, ka tās spēj adekvāti pārvaldīt identificētos riskus un uzraudzīt likuma subjektu rīcību attiecībā uz riskiem, un jānodrošina, ka visi likuma subjekti ar augstu darījumu aktivitāti nodrošina automatizētus informāciju tehnoloģiju risinājumus terorisma finansēšanas kontroles nolūkos, savukārt subjekti ar zemu darījumu aktivitāti pastāvīgi lieto manuālus instrumentus terorisma finansēšanas kontrolei. Piemēram, *Moneyval* uzdevumu izpildei notariātam paredzētas vairākas aktivitātes, tajā skaitā, darījuma reģistra izveide. Tāpat arī paredzēta informāciju tehnoloģiju risinājumu ieviešana, izpildot līdz 2021. gada 31. decembrim Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim 5. rīcības virziena "Juridiskās personas un juridiskie veidojumi" 5.12.5. apakšpunktā dotos uzdevumus. Visu uzdevumu izpildei ir nepieciešami finanšu resursi. Notariāts izpilda valsts deleģētās funkcijas, vienlaikus tam nav paredzēti valsts budžeta līdzekļi. Tādējādi visi uzlabojumi un izmaiņas tiek finansētas no pašu zvērinātu notāru darbībā gūtajiem ienākumiem. Attiecīgi zvērinātu notāru atlīdzības takses apmērs ir tiešā korelācijā ar ienākumiem.  Būtiski norādīt, ka zvērinātiem notāriem veidojas vairākas administratīvo izdevumu izmaksu pozīcijas:   1. Finanšu līdzekļu ieguldījumi informācijas sistēmu izveidei (*Know Your Client instrumentiem),* lai veiktuklientu identificēšanu, patiesā labuma guvēja noskaidrošanu, politiski nozīmīgu personu, viņu ģimenes locekļu un ar politiski nozīmīgām personām cieši saistītu personu identificēšanu, analizētu klienta rezidences un darījumu ģeogrāfiskos riskus, klienta juridiskās formas, saimnieciskās vai personiskās darbības riskus, kā arī aizdomīga vai neparasta darījuma pazīmju esības konstatēšananotiktu digitāli un veidotos strukturēti dati, kurus varētu izmantot statistikas analīzei un savstarpēju darījumu konstatēšanai un analīzei. Šis rīks ne tikai nodrošinās pārbaužu datu elektronisku glabāšanu un efektīvu informācijas apmaiņu notāru vidē, bet arī padomei sniegs ticamus, precīzus un skaidrus datus būtiski citādas – kvalitatīvākas - uzraudzības nodrošināšanai, līdz ar to paaugstinot padomes analītisko kapacitāti. Šobrīd plānotie izdevumi ir sadalīti divās kārtās – pirmajā kārtā 50 000 *euro* un otrajā kārtā vismaz 40 000 *euro*. Papildus ik gadu uzturēšanai un attīstībai plānoti aptuveni 15% no sistēmas izstrādes izdevumiem. 2. Darījumu reģistra izstrādes izmaksas veido 30 000 – 35 000 *euro*, kurā strukturētu datu formā glabāsies dati par zvērināta notāra apliecinātajiem darījumiem, tādā veidā iegūstot funkcionalitāti analizēt savstarpēji saistītus datus. 3. Atkarībā no zvērināta notāra biroja lieluma un atrašanās vietas, zvērinātiem notāriem darbā būtu jāpieņem jauns darbinieks 0.3-1 darba slodzei ar padziļinātām zināšanām risku vērtēšanā saistībā ar Noziedzīgi iegūtu līdzekļu legalizācijas un terorisma finansēšanas novēršanas likuma un Starptautisko un Latvijas Republikas nacionālo sankciju likuma prasību izpildi. Darba tirgū vidējā darba alga šādiem speciālistiem ir 2500 -3000 *euro* (bruto alga). Līdz ar to gada izdevumi ir 12 000-36 000 *euro*. 4. Zvērinātiem notāriem būtu jāabonē tās pašas datu bāzes (sistēmas), kuras šobrīd izmanto citu valstu notariāti un Latvijas komercbankas, lai maksimāli plaši un precīzi izpētītu klientus. Viena no tādām ir sistēmām ir *World-Check Risk Intelligence*[[9]](#footnote-9), kuras minimālā abonēšana cena vienam lietotājam ir 80 ASV dolāri mēnesī.[[10]](#footnote-10) Maksa ir atkarīga no saņemamās informācijas apjoma. Katram zvērinātam notāram tas izmaksātu ne mazāk par 960 ASV dolāriem gadā, notariātam kopā ne mazāk par 96 000 ASV dolāriem gadā. Turklāt šādas noderīgas datu bāzes ir vismaz trīs. Šādu starptautisku datu bāzu pieejamība ir ļoti svarīga, lai, piemēram, iegūtu ārvalstīs pieejamo informāciju, kas nepieciešama patiesā labuma guvēja noskaidrošanai. 5. Zvērinātiem notāriem jāpalielina iemaksas Latvijas Zvērinātu notāru kolēģijas budžetā, lai stiprinātu padomes kā Noziedzīgi iegūtu līdzekļu legalizācijas un terorisma finansēšanas novēršanas likuma un Starptautisko un Latvijas Republikas nacionālo sankciju likuma uzraudzības un kontroles institūcijas kapacitāti. Arī padomē plānots ieviest uzraudzības un kontroles tehnoloģiskos risinājumus, vienlaikus palielinot cilvēkresursus. Kopējie izdevumi 2020. gadā plānoti 55 000 *euro* apmērā.   *Financial Action Task Force* (FATF) izceļ Spānijas notariāta praksi saistībā ar noziedzīgi iegūtu līdzekļu legalizācijas novēršanu. Spānijā lielāko daļu ziņojumu no nefinanšu jomas Noziedzīgi iegūtu līdzekļu legalizācijas novēršanas dienests saņem tieši no zvērinātiem notāriem.[[11]](#footnote-11) Spānijas notariāta izveidotā *Single Computerised Index* datu bāze ir bagātīgs informācijas avots. Dati ir uzticami, precīzi un aktuāli. Tiesībsargājošās iestādes izmanto datus, lai novērtētu riskus un veiktu izmeklēšanu, identificētu un izsekotu aktīvus, attīstītu operatīvo un stratēģisko analīzi. Šobrīd reģistrēti vairāk nekā 116 miljoni darījumi un notariāli dokumenti attiecībā uz 45 milj. fiziskām un juridiskām personām.[[12]](#footnote-12) Spānijas notariāts ir arī izveidojis *Centralised Body for the Prevention of Money Laundering,* kurā koncentrētaekspertīze noziedzīgi iegūtu līdzekļu legalizācijas novēršanas jomā.Līdz ar to kopējie izdevumi katram zvērinātam notāram un notariātam kopumā sasniedz būtiskus izdevumus. Turklāt zvērināti notāri gūst ienākumus tikai no klienta maksājumiem, kas veikti atbilstoši noteikumos Nr. 737 noteiktajām zvērinātu notāru atlīdzības taksēm.  Nepiešķirot atbilstošus finanšu līdzekļus (grozot zvērinātu notāru atlīdzības taksu apmērus), iestāsies augsti riski zvērinātu notāru prakses maksātspējai un korupcijai, kā arī tiks radīti riski Noziedzīgi iegūtu līdzekļu legalizācijas un terorisma finansēšanas novēršanas sistēmas efektivitātei. Risks saskatāms arī notariātam kā sistēmai, jo Latvijas Zvērinātu notāru kolēģija un padome nespēs veikt minētos ieguldījumus uzraudzības un kontroles nodrošināšanā (*Moneyval* ziņojuma uzdevumus) bez attiecīgiem finanšu līdzekļiem.  Papildus norādāms, ka noteikumu projektā paredzētās 6., 33., 43. un 52. punktā pārbaudes tiek veiktas visos gadījumos saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma 3. panta pirmās daļas 4. punktu. Atbilstoši šajā sākotnējās ietekmes novērtējuma ziņojumā (anotācijā) norādītajam, pieaug konkrēto darbību izpildes ilgums un atbildība.  Finanšu ministrijas 2019. gada 11. februāra vēstulē Nr. 2.1-20/17-1/720 padomei nepārprotami norādīts, ka Noziedzīgi iegūtu līdzekļu legalizācijas un terorisma finansēšanas novēršanas likuma normas attiecībā uz klienta izpētes pasākumiem ir uz risku novērtējumu balstītas darbības. Noziedzīgi iegūtu līdzekļu legalizācijas un terorisma finansēšanas novēršanas likums nav tulkojums šauri un ir jāvērtē esošā situācija atbilstoši zvērināta notāra pienākumu izpildei, ņemot vērā pašu galveno - likuma mērķa sasniegšanu.  Tādējādi noteikumu projektā iekļautas jaunās zvērinātu notāru atlīdzības takses 53.1, 53.2 un 53.3 punktā. Šo taksi zvērināts notārs būs tiesīgs piemērot gadījumos, kad zvērinātam notāram atbilstoši klienta risku novērtējumam jāveic noziedzīgi iegūtu līdzekļu legalizācijas un terorisma finansēšanas novēršanas pasākumi, piemēram, darījumu ekonomiskās būtības noskaidrošana; patiesā labuma guvēja noskaidrošana; politiski nozīmīgas personas noskaidrošana; naudas līdzekļu un labklājības izcelsmes pārbaude, bet amata atlīdzības takse, kura piemērojama klienta lūgtajai notariālajai darbībai, neietver šādas pārbaudes veikšanas atlīdzību.  Līdz šim netiek apkopota statistika un nav iespējams noteikt, cik gadījumos atbilstoši klienta risku novērtējumam 2019. gadā un turpmāk būs jāveic noziedzīgi iegūtu līdzekļu legalizācijas un terorisma finansēšanas novēršanas pasākumi. Atbilstoši Finanšu ministrijas 2019. gada 11. februāra vēstulē Nr. 2.1-20/17-1/720 padomei norādītājam, zvērināts notārs pie katras notariālās darbības izveiks risku novērtējumu. Līdz ar to darbību skaits ir atkarīgs no augsta riska darbību skaita. Piemēram, 2018. gadā līgumi notariālā akta formā tika taisīti 12 444 gadījumos, 1485 glabājumi tika taisīti par summu vismaz 30 000 000 *euro*. Statistika par darījumu projektiem un konsultācijām pagaidām netiek apkopota (tam nepieciešamas izmaiņas Notāru informācijas sistēmā, kam arī nepieciešami finanšu līdzekļi), bet, veicot zvērinātu notāru aptaujas, to kopskaits varētu būt aptuveni 15 000 gadā. Tāpat 2018. gadā zvērināti notāri veica 136 742 darbības, kuras saistītas ar Zemesgrāmatu un Uzņēmumu reģistru. Daļa no tām ir atzīstamas par augsta riska, kurās zvērinātam notāram ir jāveic noteikumu projekta 53.1, 53.2 un 53.3 punktā noteiktās pārbaudes. Prognozējams, ka turpmāk šādu pārbaužu veikšana varētu būt 2-5% gadījumos.  Būtiski norādīt, ka neatkarīgi no tā, cik gadījumos zvērinātam notāram ir jāveic padziļinātās pārbaudes, padomei un zvērinātiem notāriem ir jānodrošina informācijas sistēmas un piekļuve datu bāzēm, kā arī jānodrošina uzraudzības un kontroles sistēmas, kuras paredzētas Noziedzīgi iegūtu līdzekļu legalizācijas un terorisma finansēšanas novēršanas likumā un Starptautisko un Latvijas Republikas nacionālo sankciju likumā. Šo risinājumu izveide un uzturēšana, kā arī attīstība prasa pastāvīgas izmaksas.  Ievērojot to, ka attiecīgās Dokumentu legalizācijas likuma un Notariāta likuma normas, kas paredz zvērināta notāra kompetenci apliecinājuma taisīšanā, stāsies spēkā 2019. gada 1. jūlijā, noteikumu projektā noteikts, ka arī tajā iekļautais regulējums stājas spēkā šajā datumā, lai tiktu noteikta zvērināta notāra atlīdzības takse par publisku dokumentu legalizāciju ar apliecinājumu *(apostille)*. | |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, padome. | |
| 4. | Cita informācija | Nav. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras vēlēsies saņemt zvērināta notāra palīdzību, zvērināti notāri. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības. | |
| 3. | Administratīvo izmaksu monetārs novērtējums | Noteikumu projekts šo jomu neskar. | |
| 4. | Atbilstības izmaksu monetārs novērtējums | Noteikumu projekts šo jomu neskar. | |
| 5. | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | |  | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | |  | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar. | |  | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | | Tieslietu ministrija 2019. gada 16. aprīlī noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī noteikumu projekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2019. gada 23. aprīlim sniegt rakstisku viedokli Tieslietu ministrijai par izstrādāto noteikumu projektu. |
| 3. | Sabiedrības līdzdalības rezultāti | | Pēc noteikumu projekta ievietošanas Tieslietu ministrijas un Valsts kancelejas tīmekļvietnē viedokļi par noteikumu projektu no sabiedrības pārstāvju puses nav saņemti. |
| 4. | Cita informācija | | Nav. |
|  |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | |
| Noteikumu projekts šo jomu neskar. | | | |

Iesniedzējs:

Ministru prezidenta biedrs,

tieslietu ministrs  J. Bordāns

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)

1. Satversmes tiesas spriedums lietā Nr. 2012-22-0103, pieejams <http://www.satv.tiesa.gov.lv/web/viewer.html?file=http://www.satv.tiesa.gov.lv/wp-content/uploads/2016/02/2012-22-0103_Spriedums.pdf#search=>. [↑](#footnote-ref-1)
2. Patēriņa cenu pārmaiņas (inflācija) no 2013. gada novembra līdz 2018. gada decembrim ir 7,7 %. <https://www.csb.gov.lv/lv/statistika/statistikas-temas/ekonomika/pci/kalkulators> [↑](#footnote-ref-2)
3. # *Notary Fees Act*, 19.pants, 31.panta 148)  un 149).

   <https://www.riigiteataja.ee/en/eli/ee/Riigikogu/act/512022018001/consolide> [↑](#footnote-ref-3)
4. <https://likumi.lv/ta/id/303212-arlietu-ministrijas-konsularas-atlidzibas-cenradis-un-kartiba-kada-tiek-iekaseta-konsulara-atlidziba-un-valsts-nodevas> [↑](#footnote-ref-4)
5. <https://likumi.lv/ta/id/282620-noteikumi-par-atlidzinamajiem-tulka-izdevumiem-civilprocesa> [↑](#footnote-ref-5)
6. Finanšu nozares asociācijas 23.04.2019. vēstule Nr. 1-23/82\_e par nacionālo riska novērtējumu Ministru kabinetam. [↑](#footnote-ref-6)
7. Piemēram, SEB <https://www.seb.lv/cenradis-privatpersonam/cenradis-norekinu-konts> un <https://www.seb.lv/uznemumiem/ikdienas-pakalpojumi/konti/darijuma-konts#cenradis>; Swedbank <https://www.swedbank.lv/private/pricelist#pricelist_escrow_account> un <https://www.swedbank.lv/private/pricelist#pricelist_escrow_account>; Luminor <https://www.luminor.lv/lv/uznemumiem/cenradis/konti-un-komplekti/norekinu-konts#norekinu-konta-atversana-un-uzturesana> un <https://www.luminor.lv/lv/privatpersonam/cenradis/konti-un-komplekti/norekinu-konts#norekinu-konta-atversana-un-uzturesana> [↑](#footnote-ref-7)
8. <https://www.fm.gov.lv/lv/sadalas/noziedzigi_iegutu_lidzeklu_legalizacijas_un_terorisma_finansesanas_noversana_/pasakumu_plans_noziedzigi_iegutu_lidzeklu_legalizacijas_un_terorisma_finansesanas_risku_ierobezosanai_2017__2019_gadam_/> [↑](#footnote-ref-8)
9. <https://www.refinitiv.com/en/products/world-check-kyc-screening> [↑](#footnote-ref-9)
10. <https://appexchange.salesforce.com/listingDetail?listingId=a0N3A00000FAAUpUAP> [↑](#footnote-ref-10)
11. *Anti-money laundering and counter-terrorist financing measures – Spain. FATF: Mutual Evaluation Report*, 2014, p.38, 44, 97. [↑](#footnote-ref-11)
12. *Anti-money laundering and counter-terrorist financing measures – Spain. FATF: Mutual Evaluation Report*, 2014, p.14.-15. [↑](#footnote-ref-12)